HR Službeni list Europske unije C 270/4

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

2014/C 270/04

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i vijeća (1).

ZAHTJEV ZA IZMJENU

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

ZAHTJEV ZA IZMJENU U SKLADU S ČLANKOM 9.

„HALBERSTÄDTER WÜRSTCHEN”

EZ br.: DE-PGI-0105-01195 – 07.02.2014.

ZOZP ( X ) ZOI ( )

1. Rubrika specifikacije proizvoda na koju se primjenjuje izmjena

—

☐

—

☒

—

☐

—

☐

—

☒

—

☐

—

☐

—

☐

—

☐

2. Vrsta izmjene (izmjena)

—

☒

—

☐

—

☐

—

☐

3. Izmjena (izmjene)

Predložene izmjene:

(b) Opis:

1. U 1. rečenici dodatak u zagradama „(ovčje crijevo)” nakon „…u finom prirodnom crijevu” nadopunjuje se kako slijedi: „(ovčje crijevo, svinjsko crijevo)”. U opisu „Sastava kobasica” dodatak u zagradama „(ovčje crijevo)” nakon „prirodno crijevo” dopunjuje se kako slijedi: „(ovčje crijevo, svinjsko crijevo)”.

2. Mjere debljine, duljine i težine mijenjaju se kako slijedi: Debljina : 17 – 32 mm umjesto dosadašnjih 20 – 24 mm Duljina : 4 – 22 cm umjesto dosadašnjih 12 – 18 cm Težina : 10 – 120 g umjesto dosadašnjih 50 – 90 g Obrazloženje: Osnova za dopunu palete proizvoda kobasica „Halberstädter Würstchen” u pogledu debljine, duljine i težine kobasica jesu prehrambene navike potrošačâ, koje su se posljednjih godina promijenile. Prilozi uz zahtjev potvrđuju da se proizvod prethodnik kobasica „Halberstädter Würstchen”, kobasice „Heine’s Würstchen”, već u dvadesetim godinama prošlog stoljeća proizvodio u odgovarajućim mjerama i težinama. Karakteristična obilježja proizvoda, odnosno tamna boja nastala dimljenjem i nezamjenjiv intenzivan okus po dimu s aromom bukovine, koji nastaju dimljenjem u kaminu za dimljenje s ukopanim ložištem za tinjajuću vatru, imaju i kobasice s izmijenjenim mjerama i težinama. Kobasice debljine veće od 27 mm ne mogu se proizvesti u tankom ovčjem crijevu. Za kobasice te veličine upotrebljavaju se fina svinjska crijeva.

(e) Postupak proizvodnje:

U 2. rečenici pojam „ovčja crijeva” zamjenjuje se pojmom „prirodna crijeva”.

Obrazloženje:

Pojmom „ovčja crijeva” obuhvaćena su samo ovčja crijeva, ali ne i svinjska, zbog čega ga treba zamijeniti pojmom „prirodna crijeva”.

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (3)

„HALBERSTÄDTER WÜRSTCHEN”

EZ br.: DE-PGI-0105-01195 – 07.02.2014.

ZOZP ( X ) ZOI ( )

1. Naziv

„Halberstädter Würstchen”

2. Država članica ili treća zemlja

Njemačka

3. Opis poljoprivrednog ili prehrambenog proizvoda

3.1. Vrsta proizvoda

Razred 1.2 Mesni proizvodi (kuhani, soljeni, dimljeni itd.)

3.2. Opis proizvoda na koji se odnosi naziv iz točke 1.

„Halberstädter Würstchen” fina je, duguljasta barena kobasica u finom prirodnom crijevu (ovčjem ili svinjskom) koja se nudi isključivo kao konzervirani proizvod.

Karakteristični su tamna boja od dimljenja i nezamjenjiv intenzivan okus dima s aromom bukovine. Oni nastaju dimljenjem u kaminu za dimljenje s ukopanim ložištem za tinjajuću vatru u više faza, uz promjene u vlažnosti zraka i gustoći dima, u kaminskom dimu s kratkotrajnim vršnim temperaturama do 110 °C. Ciljanom regulacijom temperatura dima od tinjanja dobivaju se kromatske i aromatske sastavne tvari svojstvene okusu i tamnoj boji kobasica „Halberstädter Würstchen”.

— Debljina: 17 – 32 mm

— Duljina: 4 – 22 cm

— Težina: 10 – 120 g

Sastav kobasica:

— svinjetina: približno 45 %

— govedina: približno 15 %

— svinjska slanina: približno 15 %

— prirodno crijevo (ovčje, svinjsko): približno 1,5 %

— pitka voda: približno 18 %

— nitritna sol za salamurenje: približno 2 %

— začini (posebno bijeli papar i muškatni cvijet): približno 1,5 %

— aditivi: približno 2 %

— stupanj masnoće: 20 % (± 5 %)

— protein mesa bez proteina vezivnog tkiva: najmanje 7,5 %

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

—

3.5. Posebni proizvodni postupci koji se moraju provesti u određenom zemljopisnom području

Svi proizvodni koraci, uključujući pripremno priređivanje, sušenje, dimljenje, barenje, dozrijevanje i konzerviranje, odvijaju se u ograničenom zemljopisnom području.

3.6. Posebna pravila za rezanje, ribanje, pakiranje itd.

—

3.7. Posebna pravila o označivanju

—

4. Sažeta definicija zemljopisnog područja

Područje grada Halberstadta.

5. Povezanost sa zemljopisnim područjem

5.1. Posebnosti zemljopisnog područja

Proizvodnja kobasica „Halberstädter Würstchen” odvija se u ograničenom zemljopisnom području grada Halberstadta. Riječ je o proizvodima sa stogodišnjom tradicijom, čiji je visok ugled opravdalo poduzeće Friedrich Heine i njegova poduzeća sljednici, koja su proizvodila isključivo na području grada Halberstadta.

Poseban postupak dimljenja u kaminu za dimljenje s ukopanim ložištem za tinjajuću vatru, kakav se primjenjuje u ograničenom području, čini preduvjet za proizvodna svojstva kobasica „Halberstädter Würstchen”, koje se više od stotinu godina proizvode prema tradicionalnom postupku.

Kamin za dimljenje sastoji se od zidane vatrostalne opeke, koja je od posebne važnosti za termotehničke preduvjete u kaminu za dimljenje. Osim toga, ona ima važno svojstvo da unutrašnji zid kamina za dimljenje apsorbira negativne sastavnice dima. Time se negativne sastavnice dima drže podalje od dimljenih kobasica, tako da se u kobasicama i na njima mogu razvijati samo tvari koje im daju okus.

Vruće dimljenje odvija se pri prosječnim temperaturama dimljenja od 60 do 75 °C u trajanju od 40 do 50 minuta. Izravnim loženjem kamina temperatura pušnice u kaminu za dimljenje regulira se tako da nastaju izmjenične kratkotrajne vršne temperature više od 110 °C, a u skladu s time odvija se i stalno snižavanje vlažnosti zraka koje je prilagođeno promjenama temperature. Dim se proizvodi i prenosi u jednoj prostoriji te se odvija proces karbonizacije.

Za proizvodnju dima upotrebljava se mješavina iverja i piljevine bukovine u omjeru 70: 30 težinskih postotaka s vlažnošću od 52 %. To je preduvjet za takvo upravljanje procesom dimljenja prema temperaturi kako bi se svi bitni poželjni sastojci dima proizveli u dovoljnoj mjeri i nataložili na površini crijeva. Ciljanom regulacijom temperature dima od tinjanja proizvode se kromatske i aromatske sastavne tvari koje su svojstvene okusu i tamnoj boji kobasica „Halberstädter Würstchen”.

Neposredni proces dimljenja odvija se u nekoliko faza, koje su obilježene različitim trajanjima dimljenja na različitim temperaturama u kaminskom dimu, a postižu se temperaturni rasponi i vršne temperature od 75 do 80 °C, 85 do 90 °C, 95 do 100 °C i preko 110 °C.

Dobivanje različitih temperatura tijekom procesa dimljenja i održavanje tih temperaturnih raspona tijekom određenih razdoblja određuju se tehničkim vještinama majstora pušničara. Temperature i različiti temperaturni rasponi postižu se formiranjem nakupina žara u ložištu kamina za dimljenje. Ovdje dolazi do izražaja zanatsko umijeće majstora pušničara koji upravlja postupkom loženja, pa time i procesom nastanka temperatura dimljenja, formirajući odnosno razbijajući nakupine žara, čime nastaju željeni temperaturni rasponi. Te su radnje bile razlogom za nastanak ukopanog ložišta za tinjajuću vatru, što je bitan preduvjet za brižan proces dimljenja gotovljenih proizvoda. Daljnji je razlog za taj postupak dimljenja ručna regulacija temperature tijekom dimljenja jer za vrijeme tog postupka dolazi do promjena i stalnog snižavanja vlažnosti zraka i gustoće dima u kaminskom dimu, koji su bitni za nastajanje gotovljenog proizvoda.

5.2. Posebnosti proizvoda

Kobasice „Halberstädter Würstchen” odlikuju se nezamjenjivim, intenzivnim okusom po dimu i tamnom bojom, po kojima se razlikuju od sličnih proizvoda drugog podrijetla.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Posebna obilježja proizvoda opisana u točki 5.2. uvjetovana su posebnim tradicionalnim postupkom dimljenja u kaminu za dimljenje opisanim u točki 5.1.

Taj je kaminski dim jedinstven, a procesi dimljenja koji se u njemu odvijaju bitno se razlikuju od procesa dimljenja u modernim postrojenjima za vruće dimljenje.

Pritom je sniženje relativne vlažnosti zraka na manje od 25 %, uz stabilnost mesnog punjenja proizvoda, uzrok tomu da obrađivane kobasice bez oštećenja podnose ekstremno visoka toplinska opterećenja.

Tijekom vlažnih faza u suštini se odvija apsorpcija sastavnica dima, dok se u suhim, vrućim fazama odvijaju prije svega međusobne reakcije različitih sastavnih tvari dima i reakcije sa sastavnicama prirodnog crijeva i mesnog punjenja u njemu.

Tradicionalni, tipični začini i posebna obrada tih proizvoda razlozi su za nezamjenjiv okus i poseban izgled proizvoda. Osim starinskih recepata i začinskih mješavina, osnovu za nezamjenjiv okus kobasica „Halberstädter Würstchen” čini tradicionalni postupak dimljenja, pri čemu regulacija temperature pri stvaranju kaminskog dima, koja se temelji na zanatskom umijeću majstora pušničara, predstavlja glavni preduvjet za dobivanje tipičnog okusa i posebne vanjske kolorizacije ovitka kobasice.

Poseban ugled kobasica „Halberstädter Würstchen” temelji se na tradiciji proizvodnje kobasica u Halberstadtu, koja traje preko stotinu godina.

Kobasice „Halberstädter Würstchen” izvorno je proizveo mesar Friedrich Heine iz Halberstadta 23. studenoga 1883. Godinu dana kasnije taj je mesar otvorio tvornicu u Halberstadtu. Godine 1896. Friedrich Heine na kulinarskom je sajmu dobio javno priznanje za svoje proizvode, a iste su godine te kobasice po prvi put konzervirane u limenkama i predstavljene kao svjetska novost na kulinarskom sajmu u Wiesbadenu. Godine 1913. Friedrich Heine sagradio je novi pogon u Halberstadtu, tada najmoderniju i najveću tvornicu kobasica u Europi.

Već početkom prošlog stoljeća gotovo da i nije bilo kolodvorske gostionice koja u ponudi nije imala kobasice „Halberstädter Würstchen”. Isto vrijedi i za vagon-restorane ugostiteljskog poduzeća Mitropa u vlakovima Njemačke carske željeznice, u kojima su se nudile konzervirane kobasice „Halberstädter Würstchen”. „Halberstädter Würstchen” u Halberstadtu i danas se proizvode u tradicionalnim pogonima, i to u količini od nekoliko tona na dan.

Upućivanje na objavu specifikacije

(članak 5. stavak 7. Uredbe (EZ) br. 510/2006 (4).)

https://register.dpma.de/DPMAregister/geo/detail.pdfdownload/40682

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidjeti bilješku 2.

(4) Vidjeti bilješku 2.